Лозен (област Хасково)

Лозен е село в Южна България. То се намира в община Любимец, област Хасково.

История 
В югоизточния край на България, близо да мястото, където се срещат границите на България, Гърция и Турция, разположено в плодородната Тракийска низина, се намира китното селце Лозен. Старото име на селото е Диниклия или Дийникли.

Селото води началото си от преди около 260 години (1730 – 1750 г.). При възникването си, селището се е намирало югозападно от днешното Лозен. Било е населено с турци. Те са започнали заселването му по време на турските набези през XIV в. Селището е достигнало 900 къщи (по сведение на Христо Станков). Към края на XVII – началото на XVIII в. в селото върлува чума и много от жителите му са били покосени, а оцелелите са се изселили и селото е обезлюдяло. От това селище са намерени следи на турските гробища в местността „Тузла“, които са се разпростирали на площ от 20 дка. През 1895 – 1900 г. старото турско гробище е било изчистено от надгробните плочи и е превърнато в обработваема земя, собственост на църквата „Свети Димитър“ в селото. В местността Иринка са намерени остатъци от лозови насаждения.

Културни и природни забележителности 
Народно читалище „Просвета“ е основано през 1925 година. През всичките тези година на съществуване, читалището играе важна роля в обществения живот на с. Лозен, като устойчива културна институция със специфична мисия за съхранение и развитие на традиционните ценности на нацията ни. Дълбоката взаимовръзка с миналото, с традициите, с образователния процес, културата и благотворителността е в основата на авторитета на читалището. През 85-годишната си история читалището има своята завоювана позиция за работа в подкрепа на общността. Читалището се уповава на своите корени като национална, социална, културна, образователна и информационна организация и отговаря на предизвикателствата на днешния свят.

За младите читалищни радетели, опазването на нематериалното културно наследство е не само грижа, а убеждение породено от истинска любов към народното творчество.

В село Лозен са запазени и до днес се изпълняват песните и хората на местното население. Читалището поддържа и дава място за изява на любителите самодейци. Тук са сформирани групи за автентичен и обработен фолклор, които с участието си на фестивалите в страната популяризират песните и обичаите на Лозен.

Младият и амбициозен екип, който всеотдайно работи в читалището, все още без да получава трудово възнаграждение, търси нови форми за реализиране на своите идейни проекти в името на добрата кауза – да запази оригиналността на българския фолклор и традиция.

Близо до селото се намират пещерата „Средковата дупка“ и местността „Хаджа бунар“. В кладенеца някога хората са пускали пари за здраве.

Редовни събития 
Събор на селото се организира всяка година около Димитровден – първата събота и неделя след датата на празника (26 октомври).

В селото все още се изпълнява уникалният и позабравен обичай за правене на подници „Ирминден“.

Ежегодно, в последната събота и неделя на месец май се провежда Национален фестивал за автентичен фолклор „Кехлибарен грозд“. Организатор на фестивала е Народно читалище „Просвета-1925“, съвместно с Министерство на културата и Национално движение „Достойни за България“. Фестивала е част от Националния културен календар на Р. България и е едно от най-значимите културни събития в региона.

Други 
През 2006 г. от кариерата на селото са добити 200 000 м3 плътна маса, 160 000 м3 от които са използвани в строежа на Автомагистрала „Марица“.

Корените на бившия национален треньор по волейбол на България Мартин Стоев са от село Лозен.

Източници

Външни препратки 
 www.lozen-haskovo.alle.bg
 www.chitalishteprosveta.alle.bg
 www.lozenfest.com
 www.lozenmuseum.com

Села в област Хасково
Населени места в община Любимец